
		
			[image: Cuberta]
		

	
		
			Mar Guerra

			Norteáns

			
				[image: logo_fora_de_xogo.png]
			

		

	
		
			Contido

			I. A rebelión dos Argolados

			Bris

			Leta

			Forca

			Banda

			Pruno

			Este

			Alanda

			Mel

			Os Argolados

			Alois

			Vite

			O Luso

			Silio

			II. A guerrilla dos Torques

			Os novos amos

			Os Catro de Nola

			Munis

			Cances

			Larate

			Sabo, Golán, Aser e Llerei

			Runa

			Entena

			Ania

			Tamis

			Broenia

			Larouco

			O Sabio

			III. Nola, Lar dos Novos

			A Ceiba

			Couto

			O Liberador

			O Derradeiro

			Nola a Nova

			Nota da autora

			Créditos

		

	
		
			A Tone, suxeito paciente, determinante en grao superlativo.

			Meu amor amigo.

			Ada

			UNHA raiola fuxidía, covardona, dá en alumarlle o rostro, amornándollo sen gana. Ada pousa os dedos no teclado e vírase cara á fiestra, gozando da caloriña. O sol eslamiado do mediodía guardés consegue espertarlle morriña desoutro insolente e teimudo que tanto odiara cando estivo a facer a tese por Andalucía.

			A xitana malencarada da Capela Real e a súa estúpida maldición cóanse nos seus pensamentos conforme lembra Granada. Arreguízase só de rememorar o episodio da boaventura. Se chega a sabelo, dálle os cartos e mais a carteira, madía leva… Arqueóloga ou non, sempre foi supersticiosa.

			Espanta a falsaria cun aceno e concéntrase na folla que ten a medias. O tempo aprema. Leva dous días fechada no hostal e apenas progresa. Debe rematar decontado o raio do memorando ou Marcel acabará por toleala. Xa a chamou unha ducia de veces para que volvese ao laboratorio de campo. Están nun momento crítico. O xeorradar detectou algo enorme, un conxunto que abranguería dende a porta e mais o cuncheiro sur, ata o pé do Facho.

			Fíxolles concibir moitas esperanzas.

			Santa Trega agocha algo máis ca entullo –Ada sénteo nas tripas–. Nada de cabanas, cuncheiros ou restos defensivos feitos puré, coma sempre. Non. Outra cousa. Un achado revolucionario. Un castro por baixo do castro, por que non… Unha segunda citania –soña, relambéndose de antemán. 

			Non deixa de ser fatalidade que os tres meses que lles deu a Consellaría para descartaren novos xacementos estean a piques de rematar. Úrxelles tirar resultados axiña, ou todo aquel traballo contra o reloxo non valerá para nada. Dificilmente van conseguir unha prórroga, por moito que Damián, amiguiño ou non do conselleiro, se empeñe en intentalo. Os de arriba non quererán dar marcha atrás. As autonómicas están á volta da esquina, e hai anos que se lles resisten os votantes da raia. O Goberno precisa pór en marcha canto antes o segundo plan director. Facer como que fai, nunha palabra. A especialidade da casa.

			Ada non se engana. O informe que está a elaborar con tanto traballiño é papel mollado. Un esforzo inútil. Nin sequera ben intencionado. Se Damián amosa tanto empeño en adiar a data que lles deron en San Caetano, ha de ser por unha razón estritamente crematística. Tampouco non sería a primeira vez. Bardante os da Fundación –a Deus grazas–, quen non sabe dos amaños ás costas da Consellaría do reputadísimo arqueólogo-xefe… 

			 «Un par de follas, que vaian á cerna e sexan convincentes. Tecnicismos, os xustos. Cómpre xustificármonos. Máis nada.»

			Que chapuza. Pobriña Ada –compadécese de si mesma–. Vaia marrón, guapa.

			 «Sabía que podía contar contigo. Precísoas mañá sen falta. Non te atrases.»

			Minuto arriba, hora abaixo, leva día e medio de atraso.

			Mal que lle pese, está ás expensas de Damián. O cabrón del é o responsable do proxecto; peor aínda, é quen toma as decisións, que para algo é o seu director. Máis alá da sorte que poida correr Trega, RochaNai arrisca o seu futuro. A fortuna que investira nos noventa xunto con Marcel, Brais e Lúa para montar a pequena empresa de escavacións e restauración, fica lonxe de estar amortizada. Se non achan algo, e decontado, a duras penas poderán pagar o equipo que contrataron para traballar sobre o terreo, preto de trinta persoas, que se di pronto. Esgotaron os fondos da Fundación na compra dos cachifallos, e a Xunta non solta un can.

			Algo hai que concederlle ao caradecona, despois de todo. Daríalles a vida convencer os xerifaltes da Consellaría. Polo menos ata que rematen as sondaxes e verifiquen o que repousa baixo o recanto sur… As anunciadas melloras da contorna estragarán o castro. O que non leve por diante a maquinaria pasará a durmir o soño dos xustos, soterrado e inaccesible, poida que ata irrecuperable. Case que toda a citania segue aínda pendente de escavar.

			E a quen carallo lle importa –replícase, cínica–. O mísero cinco por cento consolidado e reconstruído, do que tanto fachendean, languidece comesto pola vexetación e os elementos. Máis que deteriorado, en ruínas. Produto das hordas que o maltratan seguido, de acordo, pero sobre todo pola desidia dos propios políticos. Un fato de irresponsables –insúltaos–, por moito título de monumento histórico-artístico e ben de interese cultural e veña e dálle e bla bla bla, que se lles meta entre os cornos concederlle ao castro.

			Abonda con lembrar ata que extremo danaron Santa Trega as obras que se foron acometendo dende a súa descuberta, dentro e fóra do perímetro. Sexan poucas ou moitas as que pretenden executar os eximios gobernantes de arestora –láiase–, rematarán noutra desfeita.

			Claro que, se hai deus, poida que non se vaia todo á merda –concédese, relaxándose un chisco–. Polo menos para RochaNai… Trega é outro cantar. Porque se son quen de catalogalo ao dereito e autenticalo deseguida, o incrible vestixio que lles apareceu hai quince días naquela cata rutineira valerá por si só máis ca toda a suposta segunda citania soterrada. Máis ca un cento de santatregas por xunto.

			A falta da expertización oficial, a pequena urna de pedra que atoparon incrustada na muralla sur ten toda a pinta de ser nada menos ca un sarcófago, o primeiro enterramento castrexo do que se ten noticia. É unha cista preciosa, por riba, o sartego da doa alcumárona, pola boliña de vidro –de vidro!– que ten suxeita na tapa. Unha marabilla.

			Histórico –sorrí, toda chea–. Xa podes ir facendo as maletas, miña cíngara –búrlase.

			Lembrar a urna, tan bonitiña, tan fastosa, devólvelle os folgos. Fai por sacudir a galbana e traballar no word, a ver se dá rematado o informe. Mágoa que a cara gordecha da pitonisa volva cravárselle no maxín, esmendrellándose da risa, conforme vai repasando os catro parágrafos que escribira.

			A gorda leva razón, Adiña –repréndese–. Unha chafallada, nena. Por non cualificalo de auténtica merda –corríxese, queimada–. Vas ter que darlle unha volta, xa cho digo.

			«Pouco se coñece a ciencia certa da cultura castrexa –relé en voz alta, bufando coma un micho–, de como era a vida cotiá nun castro antes do século I a.C., cando a inevitable romanización dos grupos que sobreviviron á invasión do nacente Imperio supuxo a desaparición dos castrexos como pobo. Menos aínda sabemos da súa sociedade, dos usos e costumes que adoitaban. Malia habitaren boa parte do noroeste da Península e mais o norte de Portugal durante case oito séculos, seguimos a ignorar case todo desa civilización prerromana. Incluso se máis ca «civilización», a cultura castrexa foi en realidade un simple episodio de tribalismo.

			A diferenza doutras comunidades antigas máis evolucionadas –ou mellor coñecidas–, os castrexos non deixaron unha lingua escrita, polo que non temos máis testemuñas directas do seu tempo que as romanas, ás que debemos ata o nome que lles damos hoxe en día, derivado á súa vez do aspecto físico dos asentamentos amurallados castrexos, os castrum ou campamentos.

			Tampouco non adoitaban enterrar nin honrar os seus mortos, polo que resulta imposible extrapolar cousa ningunha a partir dos seus enxovais funerarios, coma noutros casos. Por se fose pouco, a incerteza segue a pairar mesmo sobre a súa propia orixe ou procedencia, por moito que algúns autores teimen en emparentalos cos celtas. 

			De aí o papel singular que desempeña Santa Trega. As escavacións confirman que o castro guardés chegou a abranguer unhas vinte hectáreas, polo que estamos a falar da maior citania descuberta xamais e, segundo todos os indicios, probablemente tamén a máis rica e influente da Gallaecia, a Galicia castrexa.

			Todo o achado en Santa Trega deica hoxe nos permite concluír, mesmo sen dúbida ningunha, que baixo o monte actual repousan á espera de seren rescatados vestixios excepcionais da cultura dos castros…»

			Unha sauna enteiriña, poño por caso –suxírelle á pantalla–. Quen me dera! 

			É o seu soño. Descifrar o uso que lles daban os castrexos ás saunas. Que clase de rituais celebraban no seu interior, por exemplo. O sentido que lles tiñan as pedras, tamén; as enormes laxes horizontais decoradas que daban acceso á cámara quente. A controversia só se resolverá cando alguén dea con unha en bo estado e poida estudala polo miúdo. É unha posibilidade da que Ada está convencida; aínda que só sexa pola habitual profusión nos poboados prerromanos dese tipo de construcións, tan enigmáticas, tan curriñas, cuxa razón de existir fora posta en solfa ata hai pouco.

			Se a granaína a solta da man algunha vez, ha de ser ela, dise Ada. O caso éche atopala, compañeira –suspira, encollendo os ombreiros–. Trega sería o lugar perfecto. Se aí embaixo non che hai unha sauna, non sei onde, carallo…

			 «… É indubidable que localizar eses restos singulares que oculta o castro da Guarda esixirá levar a cabo un esforzo, material e mesmo humano. Porén, cos medios axeitados, descubrir e poñer en valor eses novos xacementos é un reto abordable. Bastaría cunha prórroga do proxecto de urxencia en vigor. Tamén un lixeiro axuste do propio plan de escavacións, ao que de feito cumpriría dotar dun criterio específico de busca, máis sistemático…»

			O aviso do Skype xorde nun recanto da pantalla ao tempo que, cabreada consigo mesma, Ada se pon a darlle á cabeza. Estoutro repaso convenceuna. O informe é unha cagada, punto. Mellor lle vai ser acudir á Galipedia –discorre–. Salvar o cu. Un copia-pega, que ben lle chega, e acabouse. Algo sucinto e superficial. Axustado ao caso, abofé. Damián nin vai reparar, érache boa, e os da Consellaría, supoñendo que o lean, menos aínda. Coma se eses distinguisen nada de nada…

			Cae na chamada pendente conforme pecha o programa e arrastra o arquivo deica a papeleira. Decide concederlle ao condenado uns minutos de graza e maximiza a videoconferencia. Dá de fociños coa cara de Marcel, deformada polo primeirísimo plano. O seu socio semella pletórico, pero Ada non ten ningunha gana de leria, así que acena un saúdo e pouco máis. O cabreo debe de notárselle, porque o outro pon cara de espanto tan pronto como lle chega o retorno e ve a súa expresión.

			—Mi madriña! Vaia careto! Estás mala ou que?

			—Algo así. Que pasa?

			—Tes o móbil morto, miña rula? Levo chamándote unha hora…! Mandeiche trinta guasaps e non sei cantas mensaxes de texto e un par de avisos de voz e mais…!

			—Perfecto. E…?

			—Estámosche ben! Pois que tes que vir, Ada. Xa. Onte, non che digo máis.

			—Outra vez, Marcel? Es un brasas, tío! Que non, xa che dixen que non podo! Ademais, para ver que? Entullo? Vai polo mundo, anda!

			Lúa mete a cabeza e saúdaa botándolle a lingua. O nariz e os ollos da loura enchen toda a pantalla. Ada devólvelle o aceno á cámara, burleira.

			—Saca de aí, becharoco! –bérralle a través do portátil–. Non tes nada que facer? Vai limar as unllas ou algo, veña, que aquí os maiores estamos a falar de cousas serias. Lisca dunha vez, pasmona! Lisca ou despídete de cobrar os tres meses que che debo!

			A outra pon os ollos en branco e sae do campo de visión de Ada.

			—Non. Nada de entullo, dona rosmona –continúa Marcel, pouco intimidado polos exabruptos da súa socia–. Pero non vou dicircho. Ven velo ti mesma, se queres sabelo.

			—Estás xordo, ou que? Que non podo! –interpélao exasperada–. Teño que rematar esta chafullada, e vai ser hoxe. Por estas! –xura, bicando as puntas dos dedos–. Anda, dáme un titular, Marceliño! –rógalle, de súpeto mecosa–. Alédame o día, meu, que me fai moita falta!

			O outro cala, coma se dubidase. Ao cabo anchea o sorriso e acepta compracela.

			—De acordo. Peor para ti. Era unha sorpresa, pero… Velaí vai. Preparada, bruxa? –contén o alento–: A sauna, Ada! –estoupa tras dun intre, morto de risa–. Preto do Pico de San Francisco, tal como supoñiamos… Enteiriña e por riba ben conservada… O carallo da sauna, podes crelo?! –ri Marcel, agora ás gargalladas–. Conseguímolo! Atopámosche a túa sauna, Adiña, atopámola!

			

			I. A rebelión dos Argolados

		

	
		
			Bris

			UNHA pinga solitaria acariña a súa tempa dereita e axiña lle escapa pola meixela abaixo, primeiro arre e logo xo. Bris arrepía. Ten os sobrazos mollados, as mans enchoupadas, húmido o suco do peito. Fica espavorecido des que chegaran ao Orballo. Disque suceden cousas tremendas durante o cerimonial a que ha de levarse a cabo deseguida. Carne fendida, dor a rabiar, sangue a esgalla…! Mais son rexoubas maledicentes. Dixomedíxomes. As probas de purificación que esixe o ritual mantéñense en segredo des que os devanceiros levantaron Nola. Ninguén as coñece polo miúdo, só os mozos que xa as pasaron, e teñen prohibido revelárenas. Daquela, quen sabe. Poida, ou talvez non. Pronto sairá de dúbidas. A luz do abrente ten présa por alumar o mundo, a cerimonia xa non pode tardar. E oxalá. Bris xa non se ve quen de aturar moito máis a incerteza.

			Alleo á agonía que o consome, o padriño, sentado ao seu carón sobre as lousas xélidas do adro, teima en sorrir e chancearse mentres agardan. Bris supón que Douga só pretende desanoarlle o envurullo que sente no estómago des que partiran da casa de Armeá. Infundirlle confianza, se cadra, ou ao mellor serenidade, mesmo valor. Se non está a burlarse del. O seu tío sempre tivo un estraño sentido do humor.

			Maldí en silencio. As mulleres de Nola –matina–entran na idade adulta por simple lei natural, sen que ninguén lles esixa superar de antemán proba iniciática ningunha. Sobrevivir ao seu primeiro sangrado abóndalles para seren recoñecidas como parte do pobo norteán. Máis nada. Unha inxustiza –conclúe. 

			Unha figura amantada de branco dos pés á cabeza xorde do nada, interrompendo as súas reflexións. O corazón atravésaselle na gorxa dun chimpo.

			—Quen valerá ao impuro diante dos Notables? –trona. Bris non albisca a súa cara, pero cre recoñecer a voz. Supón que Este, o Primeiro Consagrado, sairía da casa grande que fica á beira do pío. Pero nin sequera o oíu achegarse, tan silandeiro fora.

			—Eu, Douga, fillo de Ata, un home de Nola, Lar dos norteáns, o pobo elixido –proclama con toda formalidade o seu tío.

			—Saúde, Douga, fillo de Ata –responde o amantado, inclinando cortesmente a cabeza–. Son Este, fillo de Tora, o Consagrado aos deuses do pobo elixido. Quen é o impuro que vés apadriñar?

			—Berobris, fillo de Armeá –explícalle Douga, solícito; podía aforralo, ben que o sabe Este, pero o protocolo disque esixe tales andrómenas–. Se os deuses o queren –prosegue o padriño–, hoxe mesmo, outro home do noso Lar.

			—Que así sexa, se ha de ser. Os Pares esperan xunto da pedra sagrada. Seguídeme.

			Bris, tremelicando apenas, érguese cando Douga llo acena e, reticente, dá as costas ao estanque do adro penetrando canda o tío no Orballo. Esfórzase por pensar no banquete que celebrarán tras do ritual; no orgullo que sentirán Armeá e Neixón, na cara que porá Leta, nas preguntas sen fin que lle farán as súas irmás… Calquera cousa con tal de afastar do caletre o que vai ocorrerlle.

			Mais tanto lle ten. Segundo atravesa o van da casa cerimonial, un calafrío abanéao coma folla nun refacho. De súpeto várreselle a vista e perde pé. A caloriña da antecámara asfíxiao, nota que esvaece. Douga turra del a tempo. Bris non abre a cabeza de milagre contra o banco corrido da sala morna; un contratempo que luxaría a súa honra para sempre. Mal que ben acaba por recobrar o equilibrio. Non se lle notara o vaído. Polo menos Este, que avanza un paso por diante deles, non se decatou. Ou prefire actuar coma se non –deduce Bris, consternado.

			—Anunciarei ao Consello a vosa chegada –infórmaos, virándose para ollalos de fronte–. Padriño, podes deixar aquí a túnica, se che prace. Non a vas precisar –engade, retranqueiro–. O teu afillado debe despoxarse agora de todo adobío. Entrará no Lar igual que chegou á terra, nu e unxido. Avisareivos cando haxades de traspasar a Porta e unirvos aos Pares. Ah, e Douga, meu amigo… –de súpeto Este dubida, coma se valorase calar o que revela deseguido–: Quero que o saibas –prosegue nun suspiro–. As entrañas do sacrificio ofreceron os mellores augurios. Despreocúpate –remata, chiscando un ollo e sinalando para Bris–. O teu sobriño sairá con ben.

			Sorrindo aínda, o Consagrado dálles de novo as costas, encrequénase e, pese á postura pouco gallarda, logra traspasar con toda dignidade o van miúdo da Porta.

			Desoutro lado, esperan por eles, xunto á pedra sagrada os Pares, a man de Notables que, liderados polo prócer Neixón, gobernan e imparten xustiza no poboado. O Consello en pleno está chamado a dar fe da súa transmutación, algo extraordinario. Pero non todos os días o herdeiro do xefe do Lar é quen pasa polo ritual… Se o pasa –láiase Bris para si.

			Mentres se despoxa dos arreos e deixa que Douga o unxa coa graxa do cabalo sacrificado, bota unha ollada á estancia. Teitada a dúas augas con grandes laxes, a cámara morna está baleira de mobiliario, agás o banco apoiado a ambas as mans. Só estorba a vista o caldeiro co unto da besta degolada a véspera no santuario. Tampouco non se escoita son ningún –cae agora na conta–. Por estraño que pareza, a magnífica lousa decorada non deixa saír ruído. Nin sequera a través do burato de acceso ao cuarto quente escapa cousa audible ningunha. 

			Presa de arreguizos, Bris decide entreterse en estudar polo miúdo a decoración da Porta: unha procesión de homes de a pé e de a cabalo ataviados coa típica saia dos guerreiros norteáns.

			Toucados con cascos, infantes e xinetes, acubillados tras de cadanseu escudo de coiro, avanzan por un carreiro á beira do sagrado río Noso. Os máis deles portan espadas; algúns, lanzas. O primeiro da rea suxeita o torque sagrado entre as mans voltas ao ceo.

			Séguenos en perfecta fileira gran cantidade de animais de terra, gando e tamén feras; detrás deles os seres que poboan a grande-auga, sobre todo peixes.

			Bris non pode evitar verse retratado na figuriña que pecha o desfile. Un guerreiro magnífico. O ferro que suxeita cunha soa man esoutro Bris labrado en pedra semella axigantalo, fornecéndoo dunha maxestade todopoderosa. Así e todo, marcha a desgusto. Dedúcese polo xeito en que camiña, co torso botado un chisco cara adiante, como inquedo ou talvez forzado, e pola súa cara, inmortalizada polo ourive nun aceno tenso, preocupado.

			Tras dun anaco, Bris decide que o seu predecesor debeu participar no paseo triunfal cicelado na Porta do Orballo con tanta inseguridade como está el a enfilar o seu camiño de entrada na vida adulta.

		

	
		
			Leta

			LETA agardara impaciente a que desaparecesen no interior da Casa antes de achegarse dende o muro exterior, unha de ambas as murallas que, a un tiro de lanza unha da outra, enfaixan Nola para a súa mellor defensa e protección. Os grosos carballos que tupen o promontorio do lar cerimonial son un acubillo perfecto para albiscar o adro, mais fican demasiado lonxe para deixala ver ou mesmo escoitar nada do que pase no interior.

			O Orballo queda apenas a dúas-mans de pasos, pero a campa do medio está ateigada de coios. Leta teme o ruído que meterá ao camiñar sobre os pelouros. Sobre todo se gaña o lar ás carreiras. Unha treboada –coida–, maior aínda no silencio que envolve o amencer. Ten que ser precavida. Sabe o que ocorrería se fose descuberta asexando o rito de iniciación do herdeiro do moi nobre Neixón. A súa curiosidade sería considerada unha grave transgresión, unha infamia. Unha deslealdade imperdoable. Caería sobre os seus ombros todo o peso da lei. Mesmo poida que a expulsasen de Nola… E a súa nai tamén. A ambas as dúas. Cousa peor non pode haber –arrepíase.

			Leta sente medo, consciente por primeira vez do risco que está a correr. Agora renega da súa ousadía, e mesmo sopesa por un intre abandonar o axexo e renunciar ao seu degoiro… Só que mentres lle dá ao maxín, entretense en amorear follas e ramiñas, e ao cabo comprende que non chegara tan lonxe para se arredar sen máis. Prohíbese seguir matinando nas consecuencias do seu arrouto e dálle sebo ás canelas cara ao poñente da Casa; cada alancada un calafrío, cada renxer dos coios, unha agulla no peito.

			Cando acada o seu obxectivo, déitase á beira do grande encanamento que pousa, revirado, por riba do teito. Leta fica xusto enriba del. Cómprelle decidir que facer a continuación. Non vai serlle doado coñecer os segredos do ritual. O lar cerimonial, talvez por estar medio soterrado, semella case que impenetrable. É unha construción sen ningún furado ao exterior agás a falsa cúpula que, nun dos seus extremos, alimenta a pedra sagrada e produce o orballo cerimonial. O único acceso visible é a porta principal, no adro, xunto ao pío, por baixo de onde vén derrubarse.

			A Casa tampouco non ten máis ca un camiño de acceso dende o poboado: unha corredoira estreita e poeirenta que nace na praza grande e logo de ascender un chisco e virar e subir de novo outro pouco, morre de súpeto á beira das laxes verticais que cercan e gorecen o adro e o seu pío, afundidos tamén medio corpo por baixo da terra, como a casa toda. 

			O lar do Orballo fora levantado adrede nese promontorio, o único valado por un bosque antigo e mesto nos tempos dos devanceiros. Fica illado na estrema do poboado, ao lombo das moradas norteás, fronte á grande-auga e mais o asentamento dos pescadores da badía, por moito que dende aló non se distinga choupana ningunha e a costa só se enxergue moi lonxe. A primeira vista, o outeiro pasaría ben por outro lar empolicado alí, a carón do norteán. Un pequeno, sobre todo en comparanza con esoutro meirande, estendido ata a mesma faldra das montañas; poderoso e magnífico.

			Sería difícil, logo, que alguén se achegase daquela á Casa e a sorprendese. Leta tería tempo dabondo para agacharse tras do cano. O celo que amosaran os devanceiros en preservar o misterio do Orballo proporciónalle esa vantaxe. Mais tampouco é que o aprecie arestora. Que a descubran espiando a iniciación non é a súa maior inquietude. O que degoira é coarse por algures para vela.

			—Serás impía…! –vocea alguén no seu ouvido. Leta dá un chimpo da impresión.

			—Cances! Abáixate e non berres, polos deuses! Que fas aquí? De onde saes? E como…?!

			—Vin detrás túa, babiola. Deixas unhas pegadas que atoparía un cego! Atallei por fóra do muro, polo paso do gando. Non son tan parva coma ti, non quero que me desterren. E ben? Que fas, filla de Banda? Sabes igual ca min que está prohibido andar polo outeiro do Orballo nun día coma o de hoxe.

			—Prohibido para nós, será! Eles ben que che teñen dereito a andar por onde lles pete. Mesmo a osmar nos cerimoniais alleos. 

			—Tampouco non vexo ningún home por aquí, se é por iso –retruca Cances.

			—Ha! Mellor, non si? Non parece que che prestase moito mudar de lar.

			—Basta de leria, Leta. Fas mal e sábelo. Temos que cumprir as leis, aínda que non nos gusten. Non tes escusa. Es unha testalana e máis nada. Metícheste neste sarillo só por lle levares a contraria ao Consello. 

			—Vaite logo e non te arrisques máis, rosmona. Es a filla da túa nai, Cances. A neniña de mamá! Óeme, e que che quede claro, eu non chamei por ti nin preciso da túa axuda tampouco, así que, lisca, veña. Marcha dunha vez, que non teño todo o día para perdelo parolando contigo…

			—Axuda? Axuda para que?! Non tiveches bastante con chegar ata aquí? –abrindo moito os ollos, Cances bótalle ambas as mans aos ombreiros–. Toleaches ou que? Que te propós, di! Fala xa, polo que máis queiras!

			—Desenmascaralos, que se non? Quero saber que clase de probas practican aí dentro. Que maxia fan os Pares para converteren os rapaces en homes logo de apenas un cachiño no Orballo, entendes? Non che sei, Cances. Quero saber que ocorre na casa cerimonial, só iso. Tanto misterio cheira. Ademais, é inxusto. Por que a nosoutras nos exclúen dos rituais, a ver! De que vai a cousa, logo?

			—Ah! Agora falaches! Todo isto é por Bris, xa vexo.

			—Esta si que é boa! É o teu irmán, Cances, e por riba sodes xemelgos. Deberías ser ti quen se fixese as preguntas… E non, lista. Non é por Bris. É por min, porque quero sabelo; cantas veces teño que repetircho! Logo que? Estás comigo ou non?

			A súa amiga non contesta. Malia naceren do ventre de Armeá cun case nada de diferenza entre os dous, Bris e Cances só se parecen no seu aspecto físico. Ambos de cabelo mouro e ollos da cor da grande-auga, as súas faccións caracterízanse por unha graza especial, unha fermosura que os irmanda a simple vista, facéndoos asemade diferentes. Máis aló da súa beleza, no entanto, pouco ten que ver a filla de Neixón co destemido do seu xemelgo.

			Cances pénsao un intre e, con xesto preocupado, acaba por acenar coa cabeza.

			—Iso é un si? Non foi sen tempo, filla! Daquela, veña, apura! –Leta non llo confesa, pero está feliz de tela canda ela. A presenza de Cances consegue tranquilizala de todo. Mesmo reafirma a súa arela. 

			Percorren os muros exteriores do Orballo amodo e con tento. Tal e como temía Leta, non atopan fenda nin falla abondo xenerosa que lles permita axexar no interior. Máis aló da porta principal e o forno do extremo oposto, a casa cerimonial é unha construción inexpugnable. Talmente unha tobeira.

			—Xo, Cances. Xa está ben. Imos deixarnos de andrómenas. Hai que ir ao gran. Veña.

			—Vaites, rapaza! Que pretendes? Que entremos? É iso? Bebiches xugo de papoula ou que, Letiña?

			—Non será para tanto, muller. Só quero botar unha ollada. Non van pillarnos. Ademais, es a filla de Armeá a Primeira, non es? A descendente de Ata e Trebarune, nada menos. Quen vai ousar reprender a unha descendente directa dos piares da nosa comunidade? –razoa, sorrindo con picardía–. E que cres que faría o moi nobre e honrado Neixón, xefe e señor dos norteáns, chegado o caso? Es a súa filla maior, por todos os deuses! A lei non é igual para todos, desengánate. Ademais, Banda tamén volvería por nós. Ata poida que fose miña nai quen nos librase do castigo –engade, finxindo seguridade–. É máis poderosa do que imaxinas. Ninguén en Nola coñece tantas rexoubas. Nin sequera os Pares che sairían coa cabeza moi alta. Grazas a que Banda é do máis prudente, que se non…

			—Perdiches o siso? Abur, Leta! Non contes máis comigo. Síntocho, pero se tentas entrar no Orballo, marcho. Xúrocho. Para min coma se morres, se é que os Pares non se adiantan e me cumpren o pesadelo. Non! Cala a boca e déixame rematar! Dixen que non e aquí quedo. Alá ti. Botarei moito en falta as túas trasnadas, pero sobrevivirei. Máis do que ti podes afirmar neste intre! 

			Indiferente ás advertencias, Leta érguese sen dicir nada e comeza a camiñar paseniño en dirección á Casa. Antes de guindarse cara abaixo, deica o adro, dedícalle un último sorriso a Cances, tan agarimoso coma se non discutisen. Mais nin pronuncia un adeus nin o acena.

			Os ollos de Cances, dese azul limpo herdado das fundadoras, seguen a Leta ata que a súa figura desaparece tragada polos terróns que velan o patio do Orballo. O cabelo da amiga, recollido nunha coleta alta, aboia fronte dela un cachiño máis ca o resto antes de se afundir tamén. Cances ten un mal presentimento, un presentimento terrible, mais decide facer ouvidos xordos igual que vén de facer Leta e, dándolle á cabeza, ponse en pé e vai canda ela.

		

	
		
			Forca

			DEBRUZADO na ventá do seu lar, Forca cavila no que convén facer. Acaba de ver as rapazas escapulirse do poboado, promontorio arriba. Primeiro Leta e despois Cances, unha tras os pasos da outra. Marchaban as dúas deica á casa cerimonial, non ten dúbida; unha dedución que o leva a sorrir mesmo ao seu pesar. Moito se arriscaban aquelas toleironas –di para si–. Grazas a Cosus, ninguén máis descubrira a súa falcatruada: Forca fora botar unha ollada á contorna para asegurarse e non atopara ser vivo por ningures. Aínda faltaba para que abrise de todo a mañá, e Nola adoita espertar tarde os días de festa.

			O mozo ten moito traballo por diante. A crecente prosperidade dos norteáns redunda nunha maior demanda de ornamentos, enxovais e mesmo puños repuxados para espadas e gumes; aderezos cos que enseñorarse diante dos outros, eses menos favorecidos polos deuses, ou só menos avezados nas artes do intercambio e o comercio. Forca apenas dá feito nestes tempos. Mais como vai pechar os ollos –repite para el, atordado–, como pode deixalo correr e seguir a traballar coma se nada. E se alguén máis as pilla roldando polo outeiro adiante? Nunca podería perdoarse.

			Tolea por Leta. Unha moreniña espelida, traste, mesmo unha irresponsable malia ser xa moza en idade de emparellar… A rapaza máis lista e destemida que coñecera o ourive. E unha beleza, tamén. Cuspidiña á nai, a tecedora Banda, a viúva máis cobizada da contorna; unha das mulleres máis ricas de Nola.

			Se lle sucedese algo a Leta, Forca non o soportaría. E polo que respecta a Cances, a filla de Armeá é coma se fose a súa irmá, mesmo se non o é. Sente debilidade por ela; como toda Nola. Cances é boa e agarimosa, unha rapariga incapaz de facer dano a sabendas. Rebelde e deslinguada, pero cun corazón nobre e xusto. Sempre soubo Cances facerse querer, e Forca non é a excepción. 

			Armeá e o seu home, Neixón, daquela só un máis dos Notables e non o prócer que axiña chegaría a ser, ocupáranse de Forca tras morrer pouco despois do parto a súa nai Reva, a célebre meiga. Logo da traxedia, o pai de Forca, Este o Consagrado, vivía demasiado ensimesmado para facerse cargo do meniño, de modo que Neixón e Armeá prometeron coidar del mentres o superaba. Mais Este adoraba a Reva, e por moitas lúas que pasaban, non era quen de esquecela. Talvez culpaba o cativo do sucedido ou se cadra non, pero non tardou en desentenderse definitivamente do fillo.

			Forca aínda se pregunta se Este o abandonaría de non acabar devindo el un dos malditos.

			O único lar que coñecería nunca o futuro ourive foi a casa de Armeá. Creceu xunta os xemelgos Berobris e Cances coma outro fillo da matrona e o prócer. Xa non volvería compartir teito co pai nin estrañalo sequera, e paseniño, tamén Este pareceu esquecerse da súa existencia. Sobre todo des que fora nomeado Primeiro Consagrado. Dende aquela, cando pai e fillo coincidían en algures, tratábanse sempre con distancia e respecto, sen familiaridade ningunha, moito menos cordialidade ou agarimo. Como descoñecidos que eran.

			Forca non marcharía de cas de Armeá ata que non cargase tres-mans de invernos ao lombo, á fin convertido en home norteán. Dúas veces tentara pasar a cerimonia do Orballo, e as dúas fracasara. Á terceira conseguiuno, non sen certos atrancos. Disque foi a primeira vez, e a única, en que Este o Consagrado, o reputado intérprete dos sinais divinos e oficiante principal de todos os rituais en Nola, apertou contra do seu peito un iniciado.

			Xa había tres invernos daquilo. E aínda que ninguén pensaba que o herdeiro da malograda Reva puidese manterse pola súa conta ou mesmo sobrevivir sen axuda, o mozo saíra adiante mercé ao seu excepcional don para a ourivaría.

			Non lle fora doado. Ata el albergara dúbidas. Porque unha cousa era a súa mente, que sabía lúcida e disposta, e outra moi distinta a gaiola onde Cosus o mantiña preso dende o berce: unha osamenta tronzada e retorta, absurda, que o obrigaba a desprazarse case que en crequenas, coma unha besta; que lle impedía participar nas actividades comunais cotiás ou levar unha existencia coma a de calquera outro do poboado. Medio xordo, por riba. Incapaz de distinguir certas cores. Sensible de máis á luz e por suposto ao sol. Sen olfacto apenas.

			Non deixaba de ser unha brincadeira –laiárase adoito na soidade do seu lar– que a meiga con máis sona de toda a terra coñecida agromase no seu ventre un ser como o que acabaría sendo Forca: alguén a medio facer ou se cadra feito do revés, antítese da bonitura, un refugallo de todos eses dons que alicerzaron a lenda da menciñeira e de paso multiplicaron os seus bens materiais.

			A nai non tivera culpa da súa desfeita. Ao contrario. Reva parira un fillo forte e sen tacha, disque ata guapiño, un meniño a quen no entanto as divindades deseguida maldiciron desgonzándoo, e por riba condenándoo e a non poder ollar xamais para os ceos, seica en sinal de expiación.

			As razóns do supremo Cosus e mais a súa cohorte celestial para escarmentaren de xeito tan cruel o naipelo resultaran evidentes para todos en Nola; pasado o tempo, mesmo para el o foron. Forca roubáralles a Reva co seu primeiro alento, logo era xusto que pagase por aquel crime ata exhalar o derradeiro suspiro. 

			Algo foi herdar de quen lle deu a vida e a perdera por el. As mans: delicadas, fermosísimas, pero sobre todo portentosas. E igual que Reva as impuña para sandar os norteáns por dentro –disque bastaba con que lles apalpase o corpo para devolverlles a saúde–, Forca empregábaas en melloralos por fóra. Se non folgos novos, dáballes polo menos benestar espiritual.

			Os seus traballos de ourivaría sempre foron o máis parecido a unha apócema curadora, tal era o magnetismo que desprendían as arracadas, os brazaletes, os diademas e torques que fabricaba Forca o maldito, tal a paz interior que infundían aqueles extraordinarios adobíos de factura perfecta, dunha beleza abraiante. Alfaias, ademais, únicas, que ninguén lle viu nunca fabricar dúas nin remotamente parecidas.

			A sona que foi gañando, tamén entre os estranxeiros de alén das terras coñecidas, non era comparable á lenda que se forxara antano arredor da nai, pero axudouno a sentirse algo máis a gusto consigo mesmo e, xa que logo, a tolerarse un chisco.

			Forca non llo dixera a ninguén, que xa tiña bastantes suspicacias que enfrontar acotío, pero gardaba unha imaxe da súa mamá. Fose real ou non o fose, era un recordo que atesouraba: o sorriso amplo e branquísimo, os goíños nas meixelas, o nariz recto e pequecho, os ollos de lume…

			Só cando comprendeu que amaba a Leta cesou de recrear soño tras soño a face da súa nai. A paixón que a filla de Banda espertou no seu pobre corazón colmaba ata tal punto as súas arelas que consentiu en deixar a Reva marchar para sempre.

			Decatárase un día de tantos, cando levaba pouco máis dun inverno lonxe do lar de Armeá. Namorárase da moreniña. Nunca fora máis feliz nin se sentira máis pleno, máis home, ca daquela. Certo que non tiña esperanza de suscitar unha emoción parecida na filla da tecedeira, pero se o pensaba ben, tampouco non era algo que precisase. Sabía que gozaba da amizade de Leta, un cariño orfo de compaixón, censura ou desprezo. Limpo. Inocente. A Forca éralle máis ca dabondo. 

			Así que esta alborada das polainas, ao cheirar as intencións de ambas as dúas, a medio irmá e a moza que amaba, Forca só demorou o xusto a súa decisión. Debía de protexelas. Seguiríaas deica a casa cerimonial e o que estivese na súa man sería. Seguro que aquelas dúas moinantas ían precisar axuda. Mesmo dun maldito. 

			Se Forca aínda delongou a súa partida non foi polo pesar do moito labor que deixaba sobre a mesa, nin polo medo ás consecuencias da súa arroutada, senón porque xusto cando sacaba o farrapo do van e encaraba o limiar, atinou a albiscar outra figura feminina camiñando ás présas en dirección contraria ao Orballo.

			Era Banda a tecelá, segurísimo, aínda que á nai de Leta non lle estivese permitido de ningunha maneira. Era o costume, unha norma antiga. Ningunha muller –dona ou nena– saía da casa ata que o cortexo dos homes non volvese co bendicido polos deuses ao seu carón. Ao paso da comitiva, si. Daquela todo o poboado, familia por familia, botábase fóra para felicitar o iniciado e compartir con el e mais os seus a maioría de idade.

			Contravir as normas establecidas, fosen fillas da lei ou unha achega das tradicións, sempre resultara perigoso no Lar. A desobediencia civil era un fenómeno raro en Nola. As transgresións, fabas contadas. Os Pares adoitaban administrar xustiza con escasa compaixón, aínda que tampouco dun xeito arbitrario ou caprichoso. O Consello do poboado gañara merecida sona de gobernar con sentidiño, mais sen sensibilidade. Se cadra por iso poucos ousaban delinquir. Todo o máis, por erro ou distracción. A Man de Notables non tiña en conta atenuante ningunha á hora de impoñer un castigo, por xustificado que estivese. O grao de intencionalidade na comisión do delito non eximía a ninguén de recibir o seu merecido. Non en Nola.

			De aí a estrañeza de Forca.

			Porque o rauto de Leta e mais Cances, aínda suicida, era comprensible. Coñecéndoas, ata esperable. Mais o de Banda si que non tiña explicación. Era pura insensatez. Tolaría. Un proceder incrible nunha dona como a tecedeira. Unha viúva afeita dende moi nova a valerse por si soa e hogano, unha matrona reservada, inimiga de toda exposición pública, mesmo desconfiada a forza de escaldaduras.

			A primeira vista –reflexiona o ourive–, resulta unha situación curiosa de vez. Sen precedente ningún. Nada menos que tres mulleres desafiando simultánea e conscientemente as sagradas leis norteás. Estarrecedor. E marabilloso –decide ao cabo–. O alicerce dunha nova era, ao mellor. Polo menos un paso adiante. Non foi sen tempo –alédase para el–. Sempre coidara que as mulleres valían para algo máis cás colleitas e o coidado do lar.

			Abraiado, Forca esquece por completo a Banda. Pérdea de vista mentres se abstrae nunha análise polo miúdo deste día extraordinario que lle toca vivir. Cando á fin acorda e sae trecoleando na procura das rapazas, hai tempo que a tecedeira desaparecera rueiro adiante.

			Forca deixa pasar a ocasión de alterar o porvir; o seu e mais o de Nola. Tiña nas súas mans a oportunidade de reviralo. Pero nin se decata da dirección que toma a tecelá. Leva demasiada présa.

		

	
		
			Banda

			INCAPAZ de resistirse, antes de partir Banda demórase un intre en acariñar outra volta a túnica de Bris. O atavío de iniciación que lle fixera saíralle moi feituco, xaora, mais só é outro saio de la, cousa de todos os días. Estoutro, en troques –envaidécese–, este é un primor. Un manteo digno dun deus, non hai dúbida. Pousado alí, a carón do tear, refulxe coma o sol; magnífico mesmo á lene luz do abrente. Tan conseguidas lle quedaran as tinturas, tan conxuntadas as cores dos fíos trenzados un a un, que case rechama máis có fecho de prata destinado a sostelo. Fora quen de crear outra alfaia, velaí está. Ambas as pezas, vestido e alfinete, compleméntanse, fermosísimos á par. Soberbios.

			Xa tivera unha premonición cando Armeá lle encomendou o presente para o fillo. Algo lle dicía a Banda que tecer as roupaxes que luciría nese día especial o herdeiro de Neixón cambiaría a súa vida. Tomou a encarga por un bo augurio. Sexa como for, non atopou contratempo ningún na confección do vestido de gala. Mesmo o fiado lle quedou perfecto á primeira, ben preto no carrete, trabado de vez. Sen unha rotura. Outro sinal venturoso –convenceuse.

			Gozara moito traballando nesa peza, esa é a verdade. Agora case lle pesa ter que desprenderse dela. Mais é demasiado tarde para botarse atrás. Quedara con Armeá en que un servo recollería a túnica en canto Bris volvese do lar cerimonial. Aquel atavío xa non lle pertence. 

			Suspirando, Banda agarímao por derradeira vez, tapa a cabeza co veo e marcha decidida. Só se lembra da prohibición cando está a piques de pór un pé fóra da casa. Durante un intre, dubida. Mellor non sopesar os pros nin os contras –decide para ela–. É consciente do risco que corre, pero acaso ten elección? Permitido ou non, ha de achegarse ao alfoz canto antes. Cómpre que fale con Pruno e axiña. A iniciación de Bris proporciónalle unha oportunidade única. Os homes do Lar non sairán a celebralo xunta o Consello ata pasado o mediodía, e as mulleres, fechadas na casa, non poden decatarse das súas idas e vindas.

			Xa na rúa, un proído lene na caluga advírtelle de que vixían os seus pasos. Ao virarse, descobre o espía: o Boliches, quen se non. O ourive fica no limiar do seu obradoiro, pasmando. Banda arrímase ao muro dun lar contiguo, tentando fuxir da mirada do asexante. Mala chispa o parta ao fillo de Reva –maldí en voz baixa–. Forca víraa –está segura–. Tan certo coma a friaxe que a envolve, malia estaren xa metidos na estación do abrollar.

			Anesgándose contra das pedras, agarda a ver que fai o ourive a continuación. E se dá a voz de alarma e a prenden por irrespectuosa? O maldito é un mozo de corazón mol, nobre; polo que Banda sabe, incapaz dunha aldraxe semellante. Mais non sempre o tratara ela ao dereito. Podería querer vingarse. Por riba, faille as beiras a Leta, ben que se lle nota. E non é que teña nada que obxectar ás pretensións do mozo, pero tampouco non as ve con bos ollos. Sobre todo non quere que sufra. Reva fora amiga súa, a única confidente que tivo Banda na mocidade. Se Forca teima en ir tras da súa Leta, vai penar arreo o coitado. Porque a filla non o quere. Devece polo Bris, nada menos. Outra insensatez, se cadra meirande cá do Boliches, mais é así e acabouse.

			Pouco importa xa –engade para ela, sorrindo amargamente–. Leta ten o seu porvir arranxado. A lei é a lei. Marchará de Nola en canto remate a calor que segue ao abrollar, gústelle ou non a Forca, a Bris ou á mesma Banda: as ordes do Consello son inapelables.

			A paz seica precisa do seu sacrificio. Os Outros, os noxentos asturaos, esíxenlles unha-man de femias por inverno, novas e sen memoria de home. Leta é unha das prometidas esta volta. Así o decidira Neixón, por moito que a tecelá lle suplicase que non a incluíse na lista.

			Xa que logo, sería.

			Agás se Pruno e os argolados facían valer a súa vontade.

			Banda meditara durante lúas se debía traizoar a Pruno ou calar a boca e mirar para outro lado. De non ser pola decisión de Neixón, nunca chegaría a tomar partido polos levantadizos –xustifícase–. Foi o Magnífico quen a empurrou a prol da causa do alfoz. 

			Leta é o seu brinquiño, aquilo polo que alenta Banda, o único que non está disposta a sacrificar. Poden quedar con todo canto atesoura baixo das lousas do fogar, mesmo coa súa vida, pero coa súa neniña, non. É o único que non consente perder.

			Optou por non dicir nada. Tampouco non se tivo por mala persoa, só por unha nai desesperada. Ocorreu, no entanto, que a rebeldía que ía alentando paseniño Pruno nos corazóns dos escravos deu en enlamarse conforme medraba a eito. O que comezara coma unha protesta soterrada para mellorar as condicións de vida e de traballo, acabou por converterse nun acre movemento de insubordinación colectiva, máis e máis violento segundo pasaban os días. Unha rebelión en toda regra, a piques de estoupar en calquera intre.

			Banda temeu o peor. Presentiu que Nola non sobreviviría se os arrabaldes se alzaban todos a unha contra o poder establecido, así que, moi ao seu pesar, chegado un momento non viu máis saída que confesar o que ata entón calara. Aquilo que fose sucederlle ao Lar –determinou– xa non sería máis cousa súa, e que os deuses xulgasen a súa conduta.

			Contoullo a Armeá, unha amiga á fin de contas. Fíxoo sen convicción, só para limpar a súa conciencia. Nin siquera mencionou o nome de Pruno. A matrona comunicaríallo a Neixón, estaba segura. Abondaría –decidiu Banda–, e tampouco non a comprometería demasiado. Bastante sospeitosa era xa aos ollos do Lar. Se admitise a relación que mantiña co liberto luso terían a escusa perfecta para crucificala.

			Armeá cumpriu coa súa parte, pero tanto Neixón coma o Consello desprezaron a valiosa información que lles achegou. Disque lles pareceu infundada. Esaxerada. Alarmista. Un chisme e máis nada.

			Un exceso de confianza dos Notables –cría a tecelá–, que haberían pagar os norteáns moi caro.

			Logo de que os Pares mirasen para outro lado, fixo canto estivo ao seu alcance por arredar a rebelión dos seus pensamentos. Por moito que estivese certa da ameaza, tampouco a quería pensar factible. Unha vez máis –reafirmouse–, o que fose suceder, sucedería.

			Conseguiuno esquecer, sobre todo polo atarefada como estivo nesas últimas lúas, pechada dende a alborada ata o solpor confeccionando o primoroso atavío de Bris e esoutro máis sinxelo.

			Claro que o esquecera. Esquecérao totalmente deica a véspera, cando espertou con aquel pesadelo en que os argolados aproveitaban a benvida de Bris á idade adulta para gañaren pola forza a súa liberdade, masacrando Nola.

			Banda nunca tomaba á lixeira os seus soños. Soubo que aquela terrible visión non era senón unha premonición do que sucedería tras de que alborexase. Os Divinos estaban a advertirlle do masacre a tempo, comprendeuno axiña. Mesmo era de agardar –foi coincidir cos ceos–. Que mellor ocasión de atacaren o poboado que un día de festa rachada, sen apenas sentinelas nin vixías en ningures e toda Nola reunida na praza grande.

			Viña de aí a urxencia por achegarse aos arrabaldes antes de clarear ou pouco despois. Igual xa era moi tarde para evitar o baño de sangue, pero Banda decidira intentalo de igual xeito. Coidaba, ilusa dela, que o seu amante se aviría a adiar o levantamento se llo pedía. Se cadra, mesmo para sempre.

			Non podía perder máis tempo.

			Asomouse un chisco e, aproveitando que Forca miraba noutra dirección, abandonou ás alancadas o seu escondedoiro e buliu rueiro adiante cara ao confín que dá ás montañas.

			Non deixaba de pensar no día en que coñecera a Pruno, na carraxe que dominaba o comportamento do Luso; na cólera que tinguía a súa mirada, un ollar que xa daquela prometía vinganza.

			Fora a mesma mañá que o trouxeran a Nola. Os homes, tras regresar dunha expedición de castigo, estaban a presumir do seu botín diante de todo o Lar. Os coitados que tomaran coma escravos no decurso da súa batida ficaban diante deles postos en ringleira, á espera de que os seus amos os argolasen, algún pendente aínda de ser trocado.

			A Banda chamáralle a atención o porte daquel que reclamara Neixón para si. Pareceulle unha mala escolla. Magro de carnes, de fasquía achaparrada e repoluda… Un tipo do máis insignificante –xulgou–. Bo para nada.

			Pruno levaba daquela un bo anaco alí, de diante do poboado enteiro, ríxido pero coa mirada baixa, como avergoñado ou talvez medorento. Cando a tecedora se dispuxo a examinalo máis de preto, de súpeto e sen motivo aparente, o Luso deu en erguer a ollada e fitala. Fíxoo con tal intensidade, con tanta rabia contida, ou acaso desprezo ou ao mellor só altiveza, que Banda se estremeceu como nunca na vida, arreguizada ata o máis profundo. Marchou de alí ás carreiras.

			A mirada que lle dedicou Pruno probablemente non significase nada. Seguro que fora casualidade, pura coincidencia, que elixise a Banda. Mais desaquelouna. Non puido acougar ata dar de novo con el e preguntarlle o porqué daquela arroutada. 

			A tecelá quedara prendida daqueles ollos acesos, da paixón que agochaba aquela mirada terrible. Foi a primeira sorprendida. O seu home morrera cando Leta era unha meniña, nunha de tantas batallas fronte aos asturaos. Malia a súa mocidade, a tecedora nunca volvera emparellarse. Houbo moitos no poboado que a pretenderon, algúns sinceros, sobre todo homes na procura dunha familia, mais rexeitounos a todos. Afixérase a vivir sen alguén que a provese e, co paso dos invernos, tamén perdera o interese por atopar un compañeiro.

			Adoitaba pensar que tiña canto podía cobizar, e de feito, poucos no poboado atesouraban nin a metade das súas riquezas. Tampouco moitas norteás podían presumir de chegaren con todos os dentes á idade de Banda, nin tan feitiñas, malia eses fíos de prata esparexidos acó e acolá que agora lucían os seus cabelos. Menos aínda contaban cunha filla coma Leta, fermosa e aleuta, unha rara alfaia. Banda non podía pedir máis. E tampouco non o pedía. Ata que coñeceu a Pruno e se perdeu no seu ollar.

			Apenas catro lúas despois de que o Luso a mirase por primeira vez convertéronse en amantes: unha relación que facían por manter en segredo, polo ben de ambos os dous. As aventuras fóra da lei estaban mal vistas na comunidade. Aínda para máis, Pruno, xa liberto, seguía a ser considerado coma quen di un inferior, e por riba, era estranxeiro.

			Banda pecha os ollos, cansa. Forca verá o que lle convén facer –decide conforme acelera a marcha–, non está nas súas pobres mans revirar a vontade dos ceos –láiase–, se acaso nas de Pruno.

			Ten que atopalo antes de que abra a mañá e estean perdidos –repítese, batendo nunha pedra e mancando o pé–. Porque se a súa manda de esfarrapados ataca o Lar, pouco importará que o Boliches vaia denunciala. Á tardiña non quedará ninguén en toda Nola que o poida escoitar.

		

	
		
			Pruno

			PASARAN dúas-mans de invernos, des que Neixón o Magnífico trouxera consigo o Luso. Aquela en concreto acabaría por constituír unha das máis exitosas expedicións que se organizaran en Nola. Proveitosa como poucas. Pruno foi co único que o prócer norteán quixo quedar de todo canto rapinaran.

			As batidas xa eran unha práctica en desuso. Dende que os estranxeiros incluíron o Lar nas súas rutas comerciais, máis e máis rara. O intercambio civilizado de bens e mercadorías introducido polos cartagos casaba mal coas sanguentas incursións dos norteáns; o único xeito que tiña antano o pobo elixido por Cosus de procurar prosperidade e un certo benestar. Á luz deses novos comportamentos traídos de fóra, as saídas guerreiras convertéranse nun proceder cuestionado ata polos Pares, por aberrante e obsceno, condenado, á extinción.

			Mais os vellos costumes resultaban difíciles de erradicar, sobre todo porque os de Nola non parecían dispostos a renunciar ao seu pasatempo preferido. Incluso a caste dominante precisaba das batidas para a súa supervivencia. Dende tempo inmemorial cumpriran un triplo obxectivo nada desprezable: entreter a xente, manter alto o espírito e achegar riqueza ao Lar. A súa práctica fora indo a menos co paso do tempo, ata reducirse a unha por inverno. Seica a comunidade norteá estaba a civilizarse.

			Aquela vez, o moi nobre Neixón e os seus guerreiros decidiran probar unha nova ruta e, seguindo a liña da costa, tratar de penetrar nas terras lusas do interior. Encamiñábanse cara ao sol, ao encontro dos lares próximos ao río Dourado, os máis afastados de Nola. Buscaban minerais, animais, provisións, obxectos preciosos, calquera cousa de valor e, por suposto, escravos. Era unha viaxe longa e arriscada, unha ruta pouco coñecida aínda, pero o Consello xulgou que quizais pagase a pena.

			Foi así. Revelouse un grande acerto, coma se os deuses quixesen amosar canto erraban os norteáns co progresivo abandono das antigas condutas. Nin sequera se arrimaron ao Dourado. Non lles fixo falta. Moito antes de achegarse ao río fronteirizo, os de Neixón decidiron regresar, desbordados polo éxito que acadaran.

			Non foron poucos os que optaron por agochar parte do botín polo camiño, incapaces de carrexar todo canto obtiveran naquela man de lúas de bandidaxe. Tamén houbo quen o foi desbotando aquí e acolá, cargando só co que boamente conseguiu levar ao lombo. Apenas uns poucos aleutos puideron escamotear nas carretas dos mandatarios a súa parte da rapina, que puxeron así a recado.

			Deron con Pruno no camiño de volta. Decidiran regresar pola costa, unha viaxe moito menos hostil. O Luso permanecía encollido entre as silvas dunha fraga próxima ao Lar de Eirogo; só, espido e doente. En vista do seu estado, pensaban deixalo á súa sorte, convencidos de que morrería axiña. Tampouco semellaba gran cousa. Baixo de estatura, frouxo, famélico… Ninguén o querería mercar en Nola, nin sequera para o servizo doméstico. Non lles compensaba tentar sandalo. Por riba, o descoñecido presentaba buratos coma abelás abertos polo corpo todo, e a saber de que arma proviñan.

			Mais, para abraio da maioría, Neixón, primeiro Par de Nola, decidiu reclamar en propiedade aquel ser miserento apenas o viu. Ninguén se atreveu a preguntar o porqué, aínda que moitos comezaron a dubidar do xuízo do seu prócer.

			Non adoitaba o fillo de Alanda actuar impulsivamente, nin era propio del amosar en público debilidade ou sentimento ningún. Se Neixón lideraba o Consello de Notables era polas súa calidades. Poucos máis cordos ou seguros de si mesmos, poucos máis inflexibles ou valorosos ca o Magnífico.

			Tiña a quen parecerse. O seu pai, Credo, e antes o pai do seu pai dirixiran os destinos dos norteáns con igual entrega e coa mesma intransixencia. Unha continuidade á que non lles fora alleo o feito de emparentaren, un tras o outro, coas mulleres de maior rango do poboado, matronas e fillas de matronas; poderosas figuras no Lar norteán, por seren donas ou herdeiras da terra, pero mulleres á fin e, segundo o costume, non aptas para exercer o goberno en primeira persoa. 

			Os homes respectaron a extravagante elección do seu xefe. Nas incursións cadaquén é dono de quedar co que quixer, persoa ou cousa, sempre que sexa o primeiro en reclamala e a prea non supoña unha carga para ninguén.

			O novo escravo do Magnífico non sería unha excepción. O único remedio que precisou para revivir foi un grolo de auga. O pasmo entre os norteáns volvera ser unánime ao comprobalo. O Pruno, pois tal era o nome do esmirrado, mesmo recuperou as forzas da noite para a mañá. Cousa das noces, pensaron: o Luso non xantou outra cousa ca noces des que o atoparan. Negouse, disque. Pero ben que lle prestaron: cando os de Nola proseguiron a súa marcha ao cabo dun par de días, foi quen de seguilos a pé.

			A bilma de herbas que Neixón lle foi aplicando nas moitas brechas e fendas da súa carne machucada fixo o resto. Logo dunhas xeiras, naquel corpo antes maltreito apenas non quedaba rastro de rabuñaduras.

			Pruno falaba unha lingua estraña, similar á norteá pero máis suave e cadenciosa; non tardou en comunicarse cos seus raptores. Sinais e acenos viñeron suplir as carencias verbais dunha e outra banda. Confirmoulles a súa pertenza a unha das comunidades asentadas alén do río Dourado, unha coa que os norteáns nunca estiveran en contacto, A Furadoura, Lar dos Aveiros. Posto que ninguén podía confirmar a súa leria, déronllo por bo.

			Xunto co aveiro, a partida levou de volta a Nola un feixe de homes, mulleres e nenos arrincados polo camiño dos seus lares a punta de lanza; pobres desventurados destinados a ser envilecidos e explotados ata a extenuación, se é que os seus posuidores non os trocaban antes por outros bens máis interesantes ou remataban ao servizo dos cartagos, aló na fin do mundo.

			Non sería ese o destino do Luso.

			Tan pronto como arribaron ao Lar, Neixón concedeulle a liberdade, un xesto desacostumado no que algúns quixeron ver confirmada a repentina perda de facultades do mandatario. Mais como tampouco nesa ocasión deu razón o fillo de Alanda, os motivos para ceibalo só os soubo el.

			Contra todo prognóstico, o Luso, xa liberto, decidiu ficar no poboado norteán no canto de volver cos seus, como podería. Preferiu, iso si, establecerse nas casopas do alfoz, as cabanas dos arrabaldes onde durmían os servos que traballaban a terra e mais as minas norteás. Era un lugar miserable, fedorento, no que rara vez se internaban os señores.

			Nola dependía dos escravos. Fora medrando ata converterse no Lar máis rico e poderoso de todas as terras coñecidas. Á maioría dos norteáns resultáballes inconcibible desenvolver calquera labor que esixise un mínimo esforzo, xa fose unha tarefa penosa ou simplemente rutineira. Por riba, o pobo de Cosus viña de descubrir uns praceres que nunca sospeitou que existisen, os do refinamento.

			Culpa, se cadra, da influencia da requintada civilización cartaga, extravagancias coma o coidado persoal, a elegancia no vestir ou mesmo a boa mesa, dun tempo a esta parte fóranse upando na escala de valores dos norteáns.

			Todos os que podían gozar dese privilexio tiñan en Nola escravos ao seu servizo. Argolados, chamábanos, pois só os escravos levaban de por vida un pecho de ferro ao redor da gorxa; un do que non se podían librar sen dispor de ferramentas e con traballo abondo. A argola identificábaos de lonxe coma servos de alguén e impedíalles pasar por norteáns de dereito.

			Pruno o Luso nunca fora moi falador, pero algúns que o trataran ao primeiro aseguraban que dicía sentirse a gusto xunta os argolados, que os desventurados dos arrabaldes lle axudaran mesmo a dar un sentido á súa vida.

			Consideraba o seu privilexio ficar canda aqueles desherdados, o auténtico pobo norteán, na súa opinión. O alfoz –proclamaba xa daquela– é o alicerce do Lar. Son os escravos os que manteñen con vida os norteáns. O día en que os servos se ceiben das súas cadeas –disque ameazaba–, Nola desaparecerá para sempre.

			Parado derriba dun tallo un tanto inestable, o Luso aparenta unha calma que non sente. Arenga os seus chantado no medio e medio do descampado que lles serve asemade de praza e foro, ao pé mesmo das montañas. Baixo como é, precisa do tallo. Doutro xeito non sería quen de abranguer toda aquela xente.

			O día está a raiar, mais a aurora vén calmosa. A Pruno cústalle distinguir os asistentes. Só grazas aos fachóns que portan algúns se fai idea das caras que ten máis de diante. Cómprelle fitalos, mesmo un por un. É pola palabra como os ha convencer. Precisa ler nas súas miradas o momento xusto en que deberá dar a orde. Sabe que só é cuestión de tempo. Coñece o poder do seu verbo, un don que explota adoito no seu beneficio.

			—Velaí estades, pobres de vós –segue logo dunha pausa–. Mirádevos, aferrollados coma bestas bravas, embrutecidos, escangallados, un fato de animais submisos, mansiños. É o que sodes? Bestas? Non tal! Sodes homes! Esquecésteslo? –finxe unha risada–. Non, claro que vos lembrades! Abofé que si, só que preferides esquecelo, covardes! –responde por eles–. Estades tan contentos de serdes asoballados polos norteáns que preferides vivir para sempre cunha argola arredor do pescozo! Págavos a pena vivir así? É iso, malpocados? 

			O Luso non chega a berrar, malia a paixón que pon na súa arenga. Nin se alporiza tampouco. Finxe, interpreta. Sabe que non lle fai falta esaxerar os xestos. Nin para facerse escoitar nin para conmovelos. Moito menos para engadilos á causa contra os norteáns. Naquelas almas en pena fora levedando a rebelión por si soa. Durante invernos e máis invernos de sufrimento e inxustizas foi transmitíndose duns aos outros igual que o vento prende uns fachicos en rea. Só estaba a amencer a xeira en que aquel seu lume calado levaría Nola por diante. Pruno apenas tiña que prender a isca.

			—Lembrádesvos de cando o torque era o símbolo divino que abría as avanzadas, alzado contra os ceos, resplandecente nas mans dos próceres do Lar ou dos Consagrados? –pregunta, mirando os que ocupan as primeiras filas–. O colar sagrado non tiña daquela outra función máis ca guiarvos na batalla, lembrádesvos? Desfilar tras del achegábavos o orgullo de sentirvos guerreiros afoutos, homes honorables, os favoritos de Crougia… E mirade en que volo converteron. Mirade e arrepiade co que fixeron co voso torque sagrado! Os que se din os vosos amos convertérono nunha sucia péga para trancarvos, fixeron del un ferro noxento que vos sinala coma animais, que vos marca coma seus, bois dos norteáns! 

			Inmóbiles e temesiños, os levantadizos fican enfeitizados pola arenga de Pruno. Suman case dúas-mans de veces dúas-mans, e hai mulleres e tamén nenos, mais por xunto semellan un só home. Un só, á espera do que o Luso mande.

			—Fóronsevos do caletre aqueles tempos cando o torque sagrado só vos marcaba o camiño da vitoria? Cando tras del a perseguiades ata as portas mesmas do Alén? Tampouco vos lembrades? Non, non claudicabades xamais. Porque a honra era o voso ben máis prezado. A vosa honra, si, a que vos pertencía coma homes que erades. Pobres, pobres de vosoutros agora, que nin iso vos foron deixar eses que se din donos de vós!

			A mensaxe que esparexe o rouco borboriñar de Pruno vai arrequecendo fileira a fileira. Primeiro calla nunha e logo na outra e despois na seguinte. Rea a rea. Os dos arrabaldes non teñen ollos nin oídos máis que para o Luso e a súa cantarea, cego e xordo Pruno tamén a todo canto non sexa sementar liberdade nos seus miolos. Os reproches do liberto traspasan os escravos ata a cerna, enervándoos, infundíndolles carraxe e bravura.

			Xa os ten onde quería, convencidos e dispostos, mais non afrouxa tampouco o puño co que os aferra. Aínda non.

			—Hogano convertéstesvos nas vosas propias pantasmas, malfadados de vós. Seica xa non sodes máis ca un fato de esfarrapados, unha manda de bandullos agradecidos. Sódelo? Sódelo acaso? Vivides felices atados de pés e mans, engaiolados e ferrados coma bestas polos norteáns?!

			A luzada do día comeza a acender os rostros. Rexos, as mandíbulas apertadas, os escravos escóitano co estómago na gorxa, fantasiando no futuro, impacientes por facelo presente. A perorata do Luso racha os seus caletres coma un lóstrego. O alfoz sacódese con cada invectiva, arrepuiñado.

			—Tiñades folgos; dúas mans, tamén –engade abaneando a

